Wonderkind bevestig toewyding aan Suid-AfrikaDr Sandile Kubheka Foto: chs.ukzn.ac.za Suid-Afrika se jongste dokter, wat as 20-jarige gekwalifiseer het, het sy toewyding om sy land te dien, bevestig, het Rapport Sondag berig. “Ek sal definitief nie my land verlaat nie,” het Sabile Kubheka aan die koerant gesê. “Ek is lief vir Suid-Afrika. Dit is altyd belangrik om terug te ploeg in jou land en jou mense.” Kubheka, een van vyf kinders wat deur ŉ enkelma grootgemaak is, het in April vanjaar aan die Universiteit van KwaZulu-Natal sy graad ontvang. Sy ma is ŉ verkoopsbestuurder by Shoprite. Hy het vyf jaar lank studeer nadat hy as 15-jarige gematrikuleer het. Hy het sy MBChB-graad met onderskeiding in verloskunde en ginekologie behaal. Die 21-jarige Kubheka voltooi tans sy eerste jaar internskap by Greyshospitaal in Newcastle. Hy wil graag ook sy meestersgraad in endokrinologie behaal en daarin spesialiseer. -SAPA